Microsoft kaster sig ud i håndholdt gaming med Xbox Ally

Microsoft er klar til at tage kampen op mod Steam Deck og andre håndholdte gaming-PC’er. I samarbejde med Asus lancerer techgiganten nu ROG Xbox Ally – en Windows-baseret, bærbar spillemaskine med fuld adgang til Xbox, Game Pass og en lang række andre spiltjenester.

Selvom det ikke er en decideret Xbox-konsol, markerer Xbox Ally Microsofts hidtil mest målrettede satsning på håndholdt gaming. Enheden kører på Windows 11, men med en specialdesignet brugerflade kaldet Xbox Experience for Handheld, som skjuler det klassiske Windows-skrivebord og samler alle spil ét sted.

Det betyder, at brugerne får adgang til hele Windows’ spilbibliotek – ikke kun Xbox-titler og Game Pass, men også spil fra platforme som Steam, Epic Games, Ubisoft Connect og Battle.net. Det hele bliver præsenteret i en samlet spilmenu, der skal gøre det nemt at hoppe på tværs af tjenester uden at bakse med forskellige launchere.

Microsoft understreger desuden, at Xbox Ally understøtter både Discord, Twitch og moddingværktøjer – funktioner der tidligere har krævet omveje eller separate apps på lignende enheder.

To modeller – én ambition

Der er foreløbigt præsenteret to varianter:

Xbox Ally
AMD Ryzen Z2 A-processor
16 GB RAM
512 GB lagerplads
60 Wh batteri

Xbox Ally X
AMD Ryzen AI Z2 Extreme
24 GB RAM
1 TB lagerplads
80 Wh batteri
Impulse-triggers som på Xbox-controlleren

Begge modeller kommer med en 7-tommer IPS-skærm i fuld HD og 120 Hz opdateringshastighed. Vægten ligger på 670 gram for standardmodellen, mens Ally X vejer 715 gram – omtrent det samme som Steam Deck.

Ally X er dog uden sammenligning den stærkeste variant. AMD Ryzen AI Z2 Exteme har nemlig dobbelt så mange CPU- og GPU-kerner (endda på en nyere arkitektur) som Ally, der kører med Ryzen Z2 A-chippen.

Fokus på ydeevne

Den nye brugerflade til håndholdt brug er ikke bare et kosmetisk lag. Microsoft oplyser, at det også reducerer baggrundsaktiviteter og udskyder opgaver, der ikke er nødvendige under spil, for at frigive flere ressourcer til højere billedhastighed og bedre performance.

En fysisk Xbox-knap tæt på venstre styrepind åbner en Game Bar-menu, hvor man hurtigt kan tilgå indstillinger, ydeevnemålinger og skifte spil. Samtidig arbejder Microsoft på en certificeringsordning – à la Steams “Deck Verified” – der viser, hvilke spil der er optimeret til håndholdt brug.

Xbox Ally er klar til julehandlen

Med Xbox Ally blander Microsoft sig for alvor i markedet for bærbar PC-gaming – et marked, der i stigende grad tiltrækker både hardcore gamere og casual spillere på farten. Den betyder nem adgang til dine Xbox- og PC-spil, uanset hvor du er – og uden at skulle investere i flere enheder eller gå på kompromis med brugervenligheden.

Xbox Ally forventes at lande på hylderne op til julehandlen i bl.a. Europa, Nordamerika, Japan og Australien. Prisen er endnu ikke offentliggjort, men bliver afsløret “i løbet af de kommende måneder”, lyder det fra Microsoft.

Dermed ser vi ind i en julehandel, hvor Microsoft ikke bare konkurrerer på stuealteret – men også i rygsækken.

Microsoft kaster sig ud i håndholdt gaming med Xbox Ally